b'\n_START_ARTICLE_\nNHL Winter Classic 2009\n_START_SECTION_\nTijek utakmice\n_START_PARAGRAPH_\nBio je to 701. dvoboj ovih dviju mom\xc4\x8dadi, koje su bile me\xc4\x91u \xc5\xa1est pokreta\xc4\x8da NHL-a. To je rekord po broju sudara izme\xc4\x91u bilo koje dvije ekipe u NHL-u. Utakmica je osim u odli\xc4\x8dnom ugo\xc4\x91aju, odigrana i u odli\xc4\x8dnim uvjetima. Temperatura se spustila do \xc4\x8detiri stupnja ispod nule, snijega nije bilo, a niti vjetar nije stvarao velike probleme igra\xc4\x8dima. _NEWLINE_U prvom periodu Detroit je zaradio dva isklju\xc4\x8denja ve\xc4\x87 u prve dvije minute, a to Chicago koristi i pogotkom Krisa Versteega dolaze do vodstva. Nakon toga su zaredala isklju\xc4\x8denja doma\xc4\x87ina, a sada je gol sa igra\xc4\x8dem vi\xc5\xa1e postigao Detroit, preko Mikaela Samuelssona. Nova prilika sa igra\xc4\x8dem vi\xc5\xa1e donijela je i novi pogodak za Chicago. Martin Havl\xc3\xa1t je ispred gola lijepo u mre\xc5\xbeu pospremio dodavanje Versteega. Do kraja perioda jo\xc5\xa1 je Ben Eager nakon krasne solo akcije postigao pogodak i Chicago je imao lijepu prednost protiv tada\xc5\xa1njih prvaka. Me\xc4\x91utim, Detroit je nakon toga odigrao fantasti\xc4\x8dnih 40 minuta._NEWLINE_Drugi period je odmah krenuo sa pritiskom Red Wingsa, a Ji\xc5\x99\xc3\xad Hudler se najbolje sna\xc5\xa1ao pred golom doma\xc4\x87ih i smanjio rezultat. Vrlo sli\xc4\x8dna akcija donijela je izjedna\xc4\x8denje, a ponovno je zabio Hudler. Nakon toga na scenu je stupio Pavel Dacjuk. Rus je solo akcijom ispremije\xc5\xa1ao cijelu obranu Chicaga, a zatim i vratara Cristobala Hueta i postigao jedan od najljep\xc5\xa1ih pogodaka, ne samo ove utakmice, ve\xc4\x87 i cijele sezone. Chicago jednostavno vi\xc5\xa1e nije uspio uspostaviti ravnote\xc5\xbeu, a kamoli ozbiljnije zaprijetiti, dok su Red Wingsi nastavili sa ubojitim napadima prema vratima Hueta. U tre\xc4\x87em periodu ponovno gol sa igra\xc4\x8dem vi\xc5\xa1e za Detroit. Brian Rafalski se lijepo sna\xc5\xa1ao pred vratima i pove\xc4\x87ao vodstvo na 5:3. Ubrzo zatim zabio je i Brett Lebda i utakmica je ve\xc4\x87 bila zaklju\xc4\x8dena. Do kraja je ipak Chicago smanjio jer je deset sekundi prije kraja, ponovno sa igra\xc4\x8dem vi\xc5\xa1e, sa plave linije pogodio Duncan Keith.'